ಕ್ರಿಶ್ 4 ಹೊಸ ಅಪ್ಡೇಟ್: ಕುತೂಹಲ ಮೂಡಿಸಿದ ಬ್ಲೂ ಮಾಸ್ಕ್ ಸೀಕ್ರೆಟ್ ಭಾರತೀಯ ಚಿತ್ರರಂಗದಲ್ಲೇ ಹೊಸ ಇತಿಹಾಸ ಕ್ರಿಶ್. ವಿಭಿನ್ನ ಕಾನ್ಸೆಪ್ಟ್ ಮೂಲಕ ತೆರೆಕಂಡಿದ್ದ ಕ್ರಿಶ್, ಇಂದಿಗೂ ಸಿನಿಪ್ರಿಯರ ನೆಚ್ಚಿನ ಸಿನಿಮಾ ಅನ್ನೋದ್ರಲ್ಲಿ ಎರಡು ಮಾತಿಲ್ಲ. ಸೂಪರ್ ಹೀರೋ ಎನ್ನೋ ಆಲೋಚನೆ ಆರಂಭವಾಗಿದ್ದೇ ಕ್ರಿಶ್ ಎಂಟ್ರಿ ಆದ ಮೇಲೆ. ಎಲ್ಲಾ ವರ್ಗದ ಪ್ರೇಕ್ಷರನ್ನು ತನ್ನೆಡೆಗೆ ಸೆಳೆದಿದ್ದ ಕ್ರಿಶ್, ಸೀಕ್ವೆಲ್ ಕೂಡ ಬಂತು. ಇದೀಗ ಕ್ರಿಶ್ 4 ಬಗ್ಗೆ ಹೊಸ ಅಪ್ಡೇಟ್ ಸಿಕ್ಕಿದೆ. ಬಾಲಿವುಡ್ನ ಹ್ಯಾಂಡ್ಸಮ್ ಹಂಕ್, ಹೃತಿಕ್ ರೋಷನ್ ಮತ್ತೆ ಕ್ರಿಶ್ ಆಗಿ ಬಣ್ಣಹಚ್ಚಿದ್ದಾರೆ. ಕ್ರಿಶ್ ಸರಣಿಯ ಮೊದಲ ಸಿನಿಮಾ ಬಿಡುಗಡೆ ಆಗಿ ಜೂನ್ 23ಕ್ಕೆ ಹದಿನೈದು ವರ್ಷವಾಗಿದ್ದು, ಇದೇ ದಿನ ಕ್ರಿಶ್ 4ರ ಬಗ್ಗೆ ಹೃತಿಕ್ ರೋಷನ್ ಹೊಸ ಅಪ್ಡೇಟ್ ಕೊಟ್ಟಿದ್ದಾರೆ. ತಮ್ಮ ಸೋಶಿಯಲ್ ಮೀಡಿಯಾದಲ್ಲಿ ಟೀಸರ್ವೊಂದನ್ನು ಬಿಡುಗಡೆ ಮಾಡಿರುವ ಹೃತಿಕ್, ಭೂತಕಾಲ ಮುಗಿಯಿತು. ಭವಿಷ್ಯ ಕಾಲ ಏನು ತರುತ್ತದೆ ನೋಡೋಣ ಅಂತ ಕ್ರಿಶ್ 4 ಎಂಬ ಕ್ಯಾಪ್ಷನ್ ಕೊಟ್ಟಿದ್ದಾರೆ. ಕೆಲವೇ ಸೆಕೆಂಡ್ಗಳ ಈ ವಿಡಿಯೋದಲ್ಲಿ ಈ ಹಿಂದಿಗಿಂತ ಈ ಬಾರಿ ಡಿಫ್ರೆಂಟ್ ಲುಕ್ನಲ್ಲಿ ಸೂಪರ್ ಹೀರೋ ಕಾಣಿಸಿಕೊಳ್ಳುವ ಕ್ಲೂ ಸಿಕ್ಕಿದೆ. ಯಾಕಂದ್ರೆ ಇಷ್ಟು ವರ್ಷಗಳ ಕಾಲ ಕಾಣಿಸಿಕೊಂಡಿದ್ದ ಕಪ್ಪು ಮಾಸ್ಕ್ ಬದಲಿಗೆ ಈ ಟೀಸರ್ನಲ್ಲಿ ನೀಲಿ ಬಣ್ಣದ ಮಾಸ್ಕ್ ಬಳಸಲಾಗಿದೆ ಹೀಗಾಗಿ ಕ್ರಿಶ್ 4 ಬಗ್ಗೆ ಇನ್ನಷ್ಟು ಕುತೂಹಲ ಮೂಡಿದೆ. ಈ ಹಿಂದಿನ ಕ್ರಿಶ್ ಸಿನಿಮಾಗಳನ್ನು ನಿರ್ದೇಶನ ಮಾಡಿರುವ ರಾಕೇಶ್ ರೋಷನ್ ಅವರೇ, ಕ್ರಿಶ್ 4 ಸಿನಿಮಾವನ್ನು ನಿರ್ದೇಶನ ಮಾಡಲಿದ್ದು, ಹೃತಿಕ್ ರೋಷನ್ ದ್ವಿಪಾತ್ರ ಮಾಡಲಿದ್ದಾರೆ ಅನ್ನೋ ಮಾತುಗಳು ಸಹ ಕೇಳಿ ಬರ್ತಿದೆ. ಕಳೆದ ಕೆಲ ಸಮಯಗಳಿಂದ ಕ್ರಶ್ 4 ಬಗ್ಗೆ ಒಂದೊಂದಾಗೇ ಸುದ್ದಿ ಹರಿದಾಡುತ್ತಿದ್ದವು. ಎಲ್ಲವೂ ಅಂದುಕೊಂಡಂತೆ ಆಗಿದ್ರೆ ,ಕ್ರಿಶ್ 4 ಈಗಾಗಲೇ ತೆರೆ ಕಾಣಬೇಕಿತ್ತು..ಆದರೆ ಹೃತಿಕ್ ರೋಷನ್ ತಂದೆ ರಾಕೇಶ್ ರೋಷನ್ ಅವರು ಅನಾರೋಗ್ಯ ಕಾರಣ ಹಾಗೂ ಕೊರೊನಾ ಕಾರಣದಿಂದ ಸಿನಿಮಾ ಕಾರ್ಯಚಟುವಟಿಯಲ್ಲಿ ವಿಳಂಬವಾಯ್ತು ಅನ್ನೋ ಮಾತುಗಳು ಸಹ ಕೇಳಿಬರ್ತಿದೆ. ಒಟ್ಟಿನಲ್ಲಿ ಕೊರೊನಾ ಲಾಕ್ಡೌನ್ ಬಳಿಕ ಹೊಸ ಹೊಸ ಸೂಪರ್ ಹಿಟ್ ಚಿತ್ರಗಳು ತೆರೆ ಕಾಣಲು ಸಿದ್ಧವಾಗುತ್ತಿದ್ದು, ಕ್ರಿಶ್ 4ಗಾಗಿ ಹೃತಿಕ್ ಅಭಿಮಾನಿಗಳಷ್ಟೇ ಅಲ್ಲದೇ ಎಲ್ಲಾ ವರ್ಗದ ಸಿನಿ ಪ್ರಿಯರು ಕಾತುರದಿಂದ ಕಾಯ್ತಿದ್ದಾರೆ. ವರದಿ ಮಲ್ಲಿಕಾ ಪೂಜಾರಿ